Else Agnes Ella Baade født Jacobsen (31. maj 1911 i Ordrup – 3. april 1965 i København) var en dansk svømmer og verdensrekordindehaver, som deltog i OL i 1928 i Amsterdam, Holland og OL i 1932 i Los Angeles, USA. Hun fik sin bedste olympiske placering i 1932 da hun vandt bronze i 200 meter brystsvømning. Else Jacobsen blev som 12-årig meldt ind i Dansk Kvinde-Gymnastikforening, og allerede som 16-årig vandt hun sit første danske mesterskab, og samme år satte hun verdensrekord, da hun vandt 200 meter brystsvømning ved det nordiske mesterskab i Norge og blev dermed den første dansker, der satte verdensrekord i svømning. Hun blev dermed et af Danmarks store håb ved De olympiske Lege i Amsterdam 1928. På dette tidspunkt fandtes der ingen svømmehal i København så Else Jacobsen rejste til Malmø og trænede, indtil det danske havvand blev tilstrækkeligt varmt til, at der kunne trænes i det. Else Jacobsen nåede en fjerdeplads ved sit første OL. I 1930 åbnede Østerbro Svømmehal det gav muligheder for systematisk træning året rundt og i foråret 1932 satte hun fire verdensrekorder. Los Angeles samme år. Danmarks Olympiske Komité havde imidlertid ikke penge til at sende deltager så langt væk som Los Angeles hvor OL skulle afvikles samme år, men en indsamling blandt dansk-amerikanere i USA, organiseret af stumfilms-skuespilleren Jean Hersholt, muliggjorde dansk deltagelse. Denne gang blev det til bronze i 200 m brystsvømning for Else Jacobsen, hvilket både personligt og nationalt var en stor skuffelse. Efter løbet udtalte hun: "Fire års Slid for at skaffe Danmark en guldmedalje, og så kun nummer tre." Efter hjemkomsten udgav hun sin dagbog om turen til OL Med Else til Los Angeles, 1932, og for sine præstationer det år blev hun tildelt B.T.s guldmedalje. Året efter modtog hun af Dansk Idrætsforbund Nathansens Mindepokal. I 1933 blev Else Jacobsen uddannet som gymnastik- og svømmelærer ved Paul Petersens Institut og ville herefter begynde at arbejde som svømmeinstruktør, hvad der ifølge amatørreglerne indebar, at hun måtte stoppe som konkurrencesvømmer. B.T. tilbød hende imidlertid ansættelse på bladet på så lempelige vilkår, at hun samtidig kunne fortsætte sin svømmekarriere med henblik på deltagelse ved OL i 1936. I efteråret 1933 satte hun sin sjette og sidste verdensrekord; men efter en række sammenstød med svømmeledere, bl.a. Ingeborg Paul-Petersen, indstillede hun sin aktive karriere i 1934. Efter at have stoppet sin amatør-karriere og oprettede hun først en privat svømmeskole i Østerbro Svømmehal. 1935 blev Svømmeklubben Triton stiftet som en sammenslutning af hendes privatelever og af 20 utilfredse svømmere, som havde meldt sig ud af Gymnastik- og Svømmeforeningen Hermes, blandt disse var hendes senere mand Willy Baade. Hun arbejdede som instruktør i Triton indtil sin død i 1965, bl.a. som træner for OL-guldmedaljevinderen Greta Andersen, og var i samme periode svømmelærer i Østerbro Svømmehal. Hun deltog ved OL i 1952 og 1960 som leder for det danske svømmehold.